CELEX: 52013PC0909
Language: lv
Date: 2013-11-15
Title: Priekšlikums PADOMES ATZINUMS par Maltas ekonomiskās partnerības programmu

|
			
		
		
		52013PC0909
		
			Priekšlikums PADOMES ATZINUMS par Maltas ekonomiskās partnerības programmu /* COM/2013/0909 final - 2013/0399 (NLE) */
			
				
		
		
			
			   	2013/0399 (NLE)
Priekšlikums
PADOMES ATZINUMS
par Maltas ekonomiskās partnerības
programmu 

EIROPAS SAVIENĪBAS PADOME,
ņemot
vērā Līgumu par Eiropas Savienības darbību,
ņemot
vērā Eiropas Parlamenta un Padomes 2013. gada 21. maija
Regulu (ES) Nr. 473/2013 par kopīgiem noteikumiem budžeta plānu
projektu uzraudzībai un novērtēšanai un pārmērīga
budžeta deficīta novēršanai eurozonas dalībvalstīs[1] un jo
īpaši tās 9. panta 4. punktu,
ņemot
vērā Eiropas Komisijas priekšlikumu,
tā kā: 
1)         Stabilitātes un izaugsmes
pakta (SIP) mērķis ir nodrošināt budžeta disciplīnu
visā Savienībā, un tajā ir noteikta sistēma
pārmērīga valsts budžeta deficīta nepieļaušanai un
novēršanai. Tā pamatā ir mērķis izmantot stabilu
valsts finanšu sistēmu kā līdzekli, lai stiprinātu nosacījumus
cenu stabilitātei un finanšu stabilitātē balstītai
spēcīgai ilgtspējīgai izaugsmei, tādējādi
atbalstot Savienības mērķu sasniegšanu ilgtspējīgas
izaugsmes un darbavietu jomā. 
2)         Eiropas Parlamenta un
Padomes 2013. gada 21. maija Regulā (ES) Nr. 473/2013 par
kopīgiem noteikumiem budžeta plānu projektu uzraudzībai un
novērtēšanai un pārmērīga budžeta deficīta
novēršanai eurozonas dalībvalstīs ir paredzēti noteikumi,
lai pastiprināti uzraudzītu budžeta politiku eurozonā un lai
nodrošinātu, ka valstu budžeti atbilst ekonomikas politikas
norādēm, kas sniegtas saistībā ar SIP un Eiropas pusgadu.
Tā kā ar budžeta pasākumiem vien var nepietikt, lai
nodrošinātu noturīgu pārmērīga budžeta deficīta
korekciju, var būt nepieciešami papildu politikas pasākumi un
strukturālas reformas.
3)         Regulas (ES) Nr. 473/2013
9. pantā ir noteikta kārtība attiecībā uz
ekonomiskās partnerības programmām, kas jāiesniedz
eurozonas dalībvalstīm, uz kurām attiecas
pārmērīga budžeta deficīta novēršanas procedūra.
Ekonomiskās partnerības
programmā izklāsta plānu ar pasākumiem, kas veicina
pārmērīgā budžeta deficīta efektīvu un
noturīgu novēršanu, precizējot
galvenās strukturālās reformas fiskālajā jomā,
tostarp attiecībā uz nodokļu, pensiju un veselības
aprūpes sistēmām un budžeta struktūrām, kam ir
būtiska nozīme pārmērīgā budžeta deficīta
noturīgā novēršanā. 
4)         Padome 2013. gada 21. jūnijā
saskaņā ar Līguma 126. panta 6. punktu
pieņēma lēmumu, ar ko Maltai piemēro
pārmērīga budžeta deficīta novēršanas procedūru.
Attiecīgi Maltai tika lūgts līdz 2013. gada 1. oktobrim
iesniegt ekonomiskās partnerības programmu. 
5)         2013. gada 1. oktobrī,
tātad ievērojot Regulas (ES) Nr. 473/2013 9. panta 3. punktā
noteikto termiņu, Malta Komisijai un Padomei iesniedza ekonomiskās
partnerības programmu, kurā aprakstītas strukturālās
reformas ar mērķi stiprināt publiskās finanses un
vispārīgāk – ievērot konkrētajai valstij
adresētos ieteikumus (KVAI), kas tai sniegti 2013. gadā.
Attiecīgos politikas virzienus var sagrupēt pa šādiem
mērķiem: i) nodrošināt publisko finanšu ilgtspēju (1.,
2. un 4. KVAI), ii) veicināt valsts administrācijas
efektivitāti (2. un 5. KVAI), iii) palielināt
potenciālo izlaidi, līdztekus sekmējot konkurētspēju
un ekonomikas diversifikāciju un līdzsvarotību (2., 3. un 4. KVAI),
un iv) nodrošināt finansiālo stabilitāti (5. KVAI). 
6)         Maltas ieplānotie
strukturālie pasākumi fiskālajā jomā ir šādi:
i) reformēt fiskālo regulējumu,
ii) pārskatīt izdevumus ministriju līmenī,
iii) turpināt pensiju reformu, ieviešot pensiju trešo līmeni,
iv) veikt pasākumus, lai uzlabotu veselības aprūpes
pakalpojumu sniegšanu, v) pārstrukturēt valsts
uzņēmumus, vi) celt valsts pārvaldes efektivitāti un
vii) pakāpeniski pārvirzīt nodokļu slogu no tiešajiem
uz netiešajiem nodokļiem. Šo pasākumu kopums ir visumā
adekvāts, un paredzams, ka tie veicinās valsts finanšu
stiprināšanu. Tomēr dažās jomās šķiet nepieciešami
papildu pasākumi, piemēram, lai nodrošinātu publisko finanšu
ilgtspēju ilgtermiņā.
7)         Fiskālā
regulējuma reforma ir adekvāta, un paredzams, ka tā nostiprinās
fiskālo pārvaldību un palīdzēs ierobežot
fiskālās novirzes. Sagaidāms, ka neatkarīgas
fiskālās padomes iecelšana sekmēs Maltas publisko finanšu
pastiprinātu uzraudzību un plānošanu. Tomēr šī reforma
vēl nav apstiprināta parlamentā.
8)         Pašlaik notiekošais izdevumu
pārskats, kura mērķis ir apzināt iespējamos izdevumu
ietaupījumus un padarīt publiskos izdevumus efektīvākus,
var nodrošināt, pirmkārt, izdevumu pieauguma mazināšanos un,
otrkārt, sekmēt izaugsmi veicinošo izdevumu lielāku
īpatsvaru.
9)         Pensiju trešā
līmeņa ieviešana varētu palielināt pensiju sistēmas
adekvātumu, taču nepalīdzētu veicināt tās
ilgtspēju. Šķiet, ka netiek izskatīta iespēja veikt nevienu
no pārējiem Maltai 2. KVAI ieteiktajiem pasākumiem, proti,
paātrināt likumā noteiktā pensionēšanās vecuma
palielināšanu un palielināt faktisko pensionēšanās vecumu.
10)       Paredzams, ka plānotie
pasākumi, lai uzlabotu veselības aprūpes pakalpojumu sniegšanu,
palielinās sistēmas efektivitāti un piemērotību.
Tomēr tajā pašā laikā šie pasākumi var veicināt
valsts finansēto veselības aprūpes pakalpojumu lielāku
pieprasījumu un izmantojumu. Tā kā nav sīkākas
informācijas par šiem pasākumiem, nav iespējams noteikt,
kādā mērā šī reforma spētu ilgtermiņā
mazināt spiedienu uz valsts izdevumiem.
11)       Pārstrukturējot
tādus valsts uzņēmumus kā nacionālā
aviokompānija Air Malta un enerģētikas uzņēmums
Enemalta, varētu uzlaboties to finanšu rādītāji un
attiecīgi samazināties neparedzētu izdevumu saistības, kas
jāsedz no valsts finansēm. Īpaši jāatzīmē
politikas pasākumi enerģētikas nozarē – galvenā
enerģijas piegādātāja Enemalta valsts
garantētā parāda apjoms ir aptuveni 10 % no IKP.
Turklāt paredzams, ka šāda pārstrukturēšana samazinātu
nepieciešamību pēc turpmākām valsts subsīdijām.
12)       Iestādes ir
norādījušas gan īstenošanā esošus, gan jaunus
pasākumus, ar kuriem tiktu palielināta valsts pārvaldes
spēja nodrošināt nodokļu saistību izpildi un samazināt
nodokļu nemaksāšanu. Turklāt programmā ir ietverti
pasākumi, ar kuriem tiktu samazināts publiskā iepirkuma procedūru
ilgums un palielināta to efektivitāte.
13)       Pakāpeniskā uzsvara
pārvirze no tiešajiem uz netiešajiem nodokļiem varētu
veicināt darbavietu izveidi un palielināt nodokļu sistēmas
izaugsmi veicinošo efektu. Tomēr šī uzsvara pārvirze ir aprakstīta
ļoti vispārīgi, nenorādot konkrētas detaļas.
Turklāt joprojām nav plānu, kā uzņēmumu
nodokļu jomā mazināt parāda veidošanas stimulus.
14)       Ekonomiskās
partnerības programmā ir ietverti arī dažādi nefiskāli
strukturālie pasākumi, kuri kopumā ir vērsti uz šai valstij
2013. gadā adresēto ieteikumu ievērošanu. Politikas
plānu vidū ir tiesu sistēmas vispusīgas reformas un
enerģijas avotu dažādošana. Šķiet, ka šie pasākumi
sekmē attīstību pareizajā virzienā, un paredzams, ka
tie veicinās izaugsmi un darbavietu radīšanu Maltā,
līdztekus nodrošinot arī finanšu stabilitāti. Neraugoties uz to,
pārsvarā tie vēl ir tikai izstrādes stadijā, un
sniegtā informācija bieži ir ierobežota. Tāpēc tad, kad
politikas plāni būs konkretizēti un to īstenošana
pavirzījusies uz priekšu, būs nepieciešama papildu analīze par
šo politikas plānu ietekmi un to devumu 2013. gada KVAI
norādīto jautājumu risināšanā,
IR PIEŅĒMUSI ŠO ATZINUMU. 
Maltas ekonomiskās
partnerības programmā, kura Komisijai un Padomei iesniegta 2013. gada
1. oktobrī, ir ietverts strukturālo reformu kopums
fiskālajā jomā, kas ir daļēji atbilstīgs, lai
sekmētu stabilas ﬁskālās pozīcijas sasniegšanu.
Konkrētāk, ekonomiskās partnerības programmā ir
paredzēts turpināt darbu pie fiskālajām un
nefiskālajām reformām, kas bija iekļautas 2013. gada
valsts reformu programmā un stabilitātes programmā, un ir
pievienoti politikas plāni ar mērķi padarīt valsts
izdevumus efektīvākus, stiprināt valsts pārvaldi un
pārstrukturēt valstij piederošos uzņēmumus. Tomēr
kopumā visas reformas ir izstrādes stadijā, un saglabājas
riski saistībā ar to pieņemšanu un īstenošanu. Turklāt
daži KVAI vēl nav pilnībā ievēroti, proti,
attiecībā uz parāda veidošanas stimuliem uzņēmumu
nodokļu jomā no 1. KVAI un publisko finanšu ilgtspēju
ilgtermiņā no 2. KVAI. Tāpēc Malta tiek aicināta
nākamajā valsts reformu programmā un stabilitātes
programmā iesniegt papildu informāciju par plānoto reformu
īstenošanu, līdztekus apsverot papildu pasākumus, kas būtu
svarīgi publisko finanšu ilgtspējas nodrošināšanai
ilgtermiņā. Komisija un Padome reformu īstenošanu uzraudzīs
Eiropas pusgada ietvaros.
Briselē, 
                                                                       Padomes
vārdā –
                                                                       priekšsēdētājs
[1]       OV L 140, 27.5.2013., 11. lpp.